ai4bharat/Pralekha huggingface dataset:
மின்னணு மற்றும் தகவல் தொழில்நுட்பம்
மின்னணு உற்பத்திக்கான தொலைநோக்கு ஆவணத்தின் இரண்டாம் தொகுதியை மின்னணு & தகவல் தொழில்நுட்ப அமைச்சகம் வெளியீடு
"2026-க்குள் $300 பில்லியன் நிலையான மின்னணு உற்பத்தி மற்றும் ஏற்றுமதி" என்ற தலைப்பில் மின்னணு துறைக்கான 5 ஆண்டு செயல்திட்ட வரைபடம் மற்றும் இலக்குகள் ஆவணத்தை இந்திய செல்லுலர் மற்றும் மின்னணு சங்கத்துடன் இணைந்து மின்னணு மற்றும் தகவல் தொழில்நுட்ப அமைச்சகம் இன்று வெளியிட்டது.
இரண்டு பகுதி தொலைநோக்கு ஆவணத்தின் இரண்டாவது தொகுதி இதுவாகும். "இந்தியாவின் மின்னணு ஏற்றுமதியை அதிகரித்தல் மற்றும் சர்வதேச மதிப்புச் சங்கிலிகளின் பங்கு" என்ற தலைப்பில் நவம்பர் 2021-ல் முதல் தொகுதி வெளியிடப்பட்டது.
நிகழ்ச்சியில் பேசிய மத்திய மின்னணு மற்றும் தகவல் தொழில்நுட்பத் துறை அமைச்சர் திரு அஸ்வினி வைஷ்ணவ், ஆவணங்கள் மற்றும் கொள்கைக் கட்டமைப்பு சார்ந்த பொருட்களை குறிப்பிடத்தக்க வேகத்தில் வெளிக்கொணரும் முயற்சிகளுக்காக மின்னணு மற்றும் தகவல் தொழில்நுட்ப அமைச்சகத்தின் ஒட்டுமொத்தக் குழுவையும் பாராட்டினார்.
சமீபத்திய உரையாடல் ஒன்றின் போது தொழில்துறை தலைவர்கள் அவரிடம் எழுப்பிய சில விஷயங்களையும் இந்த நிகழ்வின் போது அமைச்சர் எடுத்துரைத்தார். கைபேசித் தயாரிப்பு விதிமுறைகள் குறித்த தொழில்துறையினரின் அச்சங்களுக்கு பதிலளித்த அமைச்சர், கைபேசி உற்பத்தி ஒழுங்குமுறை மாற்றமின்றி அப்படியே இருக்கும் என்றும் தெளிவுபடுத்தினார்.
உலகப் பொருளாதார மன்றத்தில் பிரதமர் சமீபத்தில் வெளியிட்ட அறிக்கையின்படி, இந்தியாவில் மின்னணுவியல் துறையை விரிவுபடுத்துதல் மற்றும் மேம்படுத்துவதில் அமைச்சகம் கவனம் செலுத்துகிறது என்று மின்னணு, தகவல் தொழில்நுட்பம், திறன் மேம்பாடு மற்றும் தொழில்முனைதல் துறை இணை அமைச்சர் தி .ராஜீவ் சந்திரசேகர் கூறினார். மதிப்புச் சங்கிலிகளில் நம்பகமான பங்குதாரராக இந்தியா உருவாகி வருவதாகவும் அவர் கூறினார்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1792189
பிரதமர் அலுவலகம்
13 வது பிரிக்ஸ் உச்சி மாநாடு
2021 ஆண்டின் 13 வது பிரிக்ஸ் உச்சி மாநாட்டை இந்தியா தலைமை தாங்கி நடத்துகிறது. அந்த வகையில், செப்டம்பர் 9, 2021 அன்று நடைபெறும் மாநாட்டை பிரதமர் திரு. நரேந்திர மோடி மெய்நிகர் வழியாக தலைமையேற்று நடத்துகிறார்.
இந்த மாநாட்டில் பிரேசில் அதிபர் திரு ஜெயிர் போல்சொனாரோ, ரஷிய அதிபர் மேதகு விளாடிமிர் புதின், சீன அதிபர் மேதகு ஜின்பிங், தென்ஆப்பிரிக்க அதிபர் மேதகு சிரில் ரமாபோசா ஆகியோர் பங்கேற்கின்றனர்.
இந்தியாவின் தேசிய பாதுகாப்பு ஆலோசகர், திரு. அஜித் தோவல், புதிய வளர்ச்சி வங்கியின் தலைவர் திரு. மார்கோஸ் ட்ராய்ஜோ, பிரிக்ஸ் வணிக கவுன்சிலின் சார்பு தலைவர் திரு. ஓங்கார் கன்வார், பிரிக்ஸ் மகளிர் வணிக கூட்டமைப்பின் சார்பு தலைவர் டாக்டர். சங்கீதா ரெட்டி ஆகியோர் உச்சிமாநாட்டின் போது பிரிக்ஸ் தலைவர்களிடம் அந்தந்த துறைகளின் கீழ் இந்த ஆண்டு எடுக்கப்பட்ட நடவடிக்கைகள், முடிவுகள் குறித்த அறிக்கைகளை சமர்ப்பிப்பர்.
‘பிரிக்ஸ்-15: ஒத்துழைப்பு தொடா்ச்சி, ஒருங்கிணைப்பு மற்றும் ஒருமித்த கருத்துக்கான ‘பிரிக்ஸ்’ நாடுகளிடையேயான ஒத்துழைப்பு’ என்ற கருப்பொருளைக் கொண்டு இந்த ஆண்டிற்கான மாநாடு நடத்தப்படுகிறது. இந்தியா தனது தலைமையின் கீழ் நான்கு முக்கிய முன்னுரிமை பகுதிகளை கோடிட்டுக் காட்டியுள்ளது. அவை, பல தரப்பு நடைமுறையில் சீா்திருத்தம், பயங்கரவாதத்துக்கு எதிரான தீவிர நடவடிக்கை, நிலைத்த வளா்ச்சி இலக்குகளை எட்ட டிஜிட்டல் மற்றும் தொழில்நுட்பத்தைப் பயன்படுத்துவது, மக்களுக்கு இடையேயான பரிமாற்றங்களை விரிவுபடுத்துவது ஆகியவை ஆகும். இதைத்தவிர, கரோனா பாதிப்பு நிலவரம், தற்போதைய சா்வதேச பிரச்னைகள் மற்றும் பிராந்திய விவகாரங்கள் குறித்தும், இந்த மாநாட்டில் தலைவா்கள் தங்கள் கருத்துகளைப் பகிர்ந்துகொள்ள உள்ளனா்.
‘பிரிக்ஸ்' உச்சி மாநாட்டுக்கு பிரதமர் திரு மோடி தலைமை தாங்குவது இது 2-வது முறையாகும். முன்னதாக 2016-ம் ஆண்டு கோவாவில் நடந்த மாநாட்டுக்கு அவர் தலைமை தாங்கினார். இந்த ஆண்டு இந்தியா தலைமை தாங்கி நடத்திவரும் உச்சி மாநாடு, பிரிக்ஸின் பதினைந்தாவது ஆண்டு விழாவுடன் ஒத்துப்போகிறது. அது இந்த ஆண்டின் கருப்பொருளிலும் காணப்படுகிறது.
(
பிரதமர் அலுவலகம்
பாரத ரத்னா எம்.ஜி.ஆரின் பிறந்தநாளில், பிரதமர் புகழஞ்சலி
பாரத ரத்னா எம்.ஜி.ஆரின் பிறந்த நாளில், அவருக்கு பிரதமர் திரு நரேந்திர மோடி புகழஞ்சலி செலுத்தினார்.
பிரதமர் விடுத்துள்ள சுட்டுரையில், ‘‘பாரத ரத்னா எம்ஜிஆர், பலரது இதயங்களில் வாழ்ந்து கொண்டிருக்கிறார். திரையுலகிலும், அரசியலிலும், அவர் பரவலாக மதிக்கப்பட்டார். அவர் முதலமைச்சராக இருந்தபோது, வறுமையை ஒழிக்கவும், பெண்களுக்கு அதிகாரம் அளிக்கவும் அவர் பல முயற்சிகளைத் தொடங்கினார். அவரது பிறந்தநாளில், எம்ஜிஆருக்கு எனது புகழ் வணக்கம்’’ என குறிப்பிட்டுள்ளார்.
-------
(
சுகாதாரம் மற்றும் குடும்ப நலத்துறை அமைச்சகம்
கடந்த 7 நாட்களாக, தினசரி கொவிட் பாதிப்பு 20,000-க்கும் கீழ் உள்ளது
இந்தியாவில் கடந்த 7 நாட்களாக, தினசரி கொவிட் பாதிப்பு 20,000க்கும் கீழ் உள்ளது.
கடந்த 24 மணி நேரத்தில் 16,946 பேருக்கு கொவிட் தொற்று ஏற்பட்டுள்ளது. அதே நேரத்தில் 17,652 பேர் குணமடைந்து வீடு திரும்பியுள்ளனர்.
இந்தியாவில் கொவிட் தொற்றால் ஏற்படும் தினசரி உயிரிழப்பும் குறைந்து வருகிறது. கடந்த 20 நாட்களாக, 300க்கும் குறைவான தினசரி உயிரிழப்புகள் பதிவாகியுள்ளன. இந்தியாவில் உயிரிழப்பு வீதம் 1.44 சதவீதமாக உள்ளது.
நாட்டில் தற்போது 2,13,603 பேர் கொவிட் சிகிச்சை பெறுகின்றனர்.
நம் நாட்டில் மொத்த 1,01,46,763 பேர் குணமடைந்துள்ளனர். இதனால் குணமடைந்தோர் வீதம் 96.52 சதவீதமாக அதிகரித்துள்ளது.
கடந்த 24 மணி நேரத்தில் 198 பேர், உயிரிழந்துள்ளனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1688456
------
(
PIB Headquarters
அகில இந்திய அளவிலான கடிதம் எழுதும் போட்டி
இந்திய அஞ்சல் துறை அகில இந்திய அளவிலான கடிதப் போட்டி ஒன்றை நடத்துகிறது. 2019-2020ஆம் ஆண்டுக்கான இந்தப் போட்டி, “அன்புள்ள பாபு, நீங்கள் அழியாதவர்” என்ற தலைப்பில் நடத்தப்படவுள்ளது. தமிழ், ஆங்கிலம், ஹிந்தி ஆகிய ஏதாவது ஒரு மொழியில் கடிதம் எழுதலாம். இந்தக் கடிதங்களை அனுப்ப கடைசி தேதி 30.11.2019 ஆகும்.
இந்தப் போட்டி, 18 வயது வரை உள்ளவர்களுக்கு  உள்நாட்டு கடித அட்டை வகை, 500 சொற்கள்   உறை வகை 1000 சொற்கள்  என்ற இரண்டு பிரிவுகளிலும் 18 வயதிற்கு மேற்பட்டோருக்கு  உள்நாட்டு கடித அட்டை வகை, 500 சொற்கள்   உறை வகை 1000 சொற்கள்  என்ற இரண்டு பிரிவுகளிலுமாக மொத்தம் நான்கு பிரிவுகளாக நடத்தப்படுகிறது.
இந்தப்போட்டியில் மாநில அளவில் வெற்றிபெறுவோருக்கு முதல் பரிசாக ஒவ்வொரு பிரிவிலும் தலா 25,000/- ரூபாயும், 2ஆம் பரிசாக 10,000/- ரூபாயும், 3ஆம் பரிசாக 5,000/- ரூபாயும் வழங்கப்படும்.
அகில இந்திய அளவிலான போட்டியில் வெற்றிபெறுவோருக்கு ஒவ்வொரு பிரிவிலும் முதல் பரிசாக தலா 50,000/- ரூபாயும், 2ஆம் பரிசாக 25,000/- ரூபாயும், 3ஆம் பரிசாக 10,000/- ரூபாயும் வழங்கப்படும் என சென்னை அண்ணாசாலை தலைமை அஞ்சலக அதிகாரி தெரிவித்துள்ளார்.
போட்டிக்கான கடிதங்களை, முதன்மை அஞ்சலக அதிகாரி, தமிழ்நாடு வட்டம், சென்னை – 600 002 என்ற முகவரிக்கு அனுப்ப வேண்டும்.
கூடுதல் தகவல்களை www.indiapost.gov.in/VAS/Pages/News/Dhai_Akhar_National)complete.pdf என்ற இணையதளத்தில் பெறலாம்.
பாதுகாப்பு அமைச்சகம்
முன்னாள் படைவீரர்கள் மற்றும் அவர்களது குடும்பத்தினரின் நலனை நோக்கமாகக் கொண்ட பல்வேறு திட்டங்களுக்கான நிதி உதவி கணிசமாக அதிகரிக்க பாதுகாப்பு அமைச்சர் திரு. ராஜ்நாத் சிங் ஒப்புதல்
முன்னாள் படைவீரர்கள் மற்றும் அவர்களது குடும்பங்களுக்கான ஆதரவு அமைப்புகளை வலுப்படுத்தும் நோக்கில், பாதுகாப்பு அமைச்சர் திரு. ராஜ்நாத் சிங், ஆகஸ்ட் 11, 2023 அன்று, தேச சேவையில் தங்கள் வாழ்க்கையை அர்ப்பணித்தவர்கள் பயனடைவதை நோக்கமாகக் கொண்ட பல்வேறு திட்டங்களில் நிதி உதவியை கணிசமாக அதிகரிக்க ஒப்புதல் அளித்தார். அதிகரித்த நிதி உதவி ஏற்பாடுகள் முன்னாள் படைவீரர்கள் மற்றும் அவர்களின் தியாகங்களை பிரதமர் திரு நரேந்திர மோடி தலைமையிலான அரசாங்கம் அங்கீகரித்ததற்கு சான்றாக உள்ளது. அவர்களின் குடும்பங்கள் மற்றும் அவர்களின் வாழ்க்கைத் தரத்தை மேம்படுத்துவதற்கான அதன் உண்மையான விருப்பம்.
பின்வரும் மேம்பாடுகள் அங்கீகரிக்கப்பட்டுள்ளன:
தொழிற்பயிற்சி மானியம்: மறைந்த முன்னாள் படைவீரர்களின் மனைவியருக்கான தொழிற்பயிற்சி மானியத் திட்டத்தின் கீழ் வழங்கப்படும் நிதியுதவி ரூ.20 ஆயிரத்தில் இருந்து ரூ.50 ஆயிரமாக உயர்த்தப்பட்டுள்ளது. தற்சார்பு மற்றும் நிலைத்தன்மைக்கான புதிய பாதைகளை உருவாக்க உதவுவதன் மூலம், மறைந்த துணிச்சலான வீரர்களின் மனைவியரை ஆதரிப்பதற்கும் அதிகாரமளிப்பதற்கும் அரசாங்கத்தின் உறுதிப்பாட்டை இந்த மேம்பட்ட சரிசெய்தல் பிரதிபலிக்கிறது.
மருத்துவ மானியம்: ஓய்வூதியம் பெறாத முன்னாள் படைவீரர்கள் / அவர்களின் மனைவிகள் இப்போது உயர்த்தப்பட்ட மருத்துவ மானியத்தைப் பெறுவார்கள், இந்த்த் தொகை ரூ.30,000 லிருந்து ரூ .50,000 ஆக உயர்த்தப்படுகிறது. இந்த நிதி உதவி அதிகரிப்பு நமது ஓய்வூதியம் பெறாத முன்னாள் படைவீரர்கள் செய்த மதிப்புமிக்க பங்களிப்புகள் மற்றும் விரிவான மருத்துவ உதவிக்கான அவர்களின் உரிமையை அங்கீகரிக்கிறது, அவர்கள் செயலில் இருந்து விலகிய பின்னரும் அவர்களின் நல்வாழ்வை உறுதி செய்கிறது.
தீவிர நோய் மானியம்: ஓய்வூதியம் பெறாத முன்னாள் படைவீரர்கள் மற்றும் அவர்களின் மனைவியருக்கான தீவிர நோய் மானியம் ரூ.1,25,000 லிருந்து ரூ.1,50,000 ஆக உயர்த்தப்பட்டுள்ளது. இந்த நடவடிக்கை நமது முன்னாள் படைவீரர்களுக்கு முக்கியமான சுகாதார சவால்களின் போது உதவுவதற்கான அர்ப்பணிப்பை வலுப்படுத்துகிறது, தேசத்திற்கான அவர்களின் அசைக்க முடியாத அர்ப்பணிப்புக்கு நன்றி காட்டுகிறது.
தற்போது இந்த திட்டங்கள் கேந்திரிய சைனிக் வாரியத்தால் நடத்தப்படுகின்றன. ஆயுதப்படை கொடி நாள் நிதியிலிருந்து நிதியளிக்கப்படுகின்றன. இந்த திருத்தியமைக்கப்பட்ட நிதி உதவித் தொகைகள் உடனடியாக நடைமுறைக்கு வந்து, பயனாளிகள் தேவையற்ற தாமதங்கள் இல்லாமல் அதிகரித்த உதவியைப் பெறுவதை உறுதி செய்வதற்காக நெறிப்படுத்தப்பட்ட செயல்முறைகள் மூலம் நிர்வகிக்கப்படும். இந்த உயர்வுகள் இந்த திசையில் ஒரு படியாகும், ஏனெனில் நாட்டிற்கு மரியாதையுடனும் வீரத்துடனும் சேவை செய்தவர்களின் நலன் மற்றும் நல்வாழ்வை மேம்படுத்துவதற்கான வழிகளை அரசு தொடர்ந்து ஆராய்ந்து வருகிறது.
சுரங்கங்கள் அமைச்சகம்
முக்கிய கனிமங்களை தங்கு தடையின்றி விநியோகிப்பதற்கான முயற்சிகள்
கனிஜ் பிதேஷ் இந்தியா லிமிடெட் என்ற நிறுவனம், தேசிய அலுமினியம் கம்பெனி லிமிடெட், இந்துஸ்தான் காப்பர் லிமிடெட் மற்றும் கனிம ஆய்வு மற்றும் கன்சல்டன்சி லிமிடெட் ஆகிய மூன்று மத்திய பொதுத்துறை நிறுவனங்களின் பங்குகள் பங்களிப்புடன் இணைக்கப்பட்டுள்ளது. லித்தியம், கோபால்ட் போன்ற முக்கியமான கனிம சொத்துக்களை வெளிநாடுகளில் இருந்து கையகப்படுத்துவதற்கான வாய்ப்புகள் மற்றும் ஆஸ்திரேலியா, அர்ஜென்டினா மற்றும் சிலியில் உள்ள சில நிறுவனங்களுடன் இணைந்து இந்தக் கனிமங்களை அந்த நாடுகளிலிருந்து நீண்ட காலத்திற்கு பெறுவதற்கான முன்முயற்சிகளை மேற்கொள்வது இதன் நோக்கமாகும்.
முக்கிய கனிமத் துறையில் தன்னிறைவு பெறுவதற்காக இந்திய புவியியல் ஆய்வு  மற்றும் பிற ஆய்வு முகமைகள் மூலம் நாட்டில் அந்த கனிமங்கள் தொடர்பாக ஆய்வு செய்வதில் சுரங்க அமைச்சகம் கவனம் செலுத்துகிறது.
பசுமையான மற்றும் தூய்மையான எரிசக்தி மாற்றத்தை நோக்கிய நடவடிக்கைகள் தொடர்பாக முக்கியமான கனிமங்களின் விரிவான பட்டியலை சுரங்க அமைச்சகம் சமீபத்தில் அடையாளம் கண்டுள்ளது.
முக்கியமான கனிமங்களின் தடையற்ற விநியோக சங்கிலிகளை வலுப்படுத்துவதற்காக அமெரிக்கா உருவாக்கிய கனிம பாதுகாப்பு கூட்டமைப்பில்  இந்தியாவும் உறுப்பினராகியுள்ளது. அமெரிக்காவைத் தவிர, ஆஸ்திரேலியா, கனடா, பின்லாந்து, பிரான்ஸ், ஜெர்மனி, இத்தாலி, ஜப்பான், நார்வே, கொரிய குடியரசு, சுவீடன், இங்கிலாந்து மற்றும் ஐரோப்பிய யூனியன் ஆகியவை இதன் பிற உறுப்பு நாடுகளாகும்.
இத்தகவலை மத்திய நிலக்கரி, சுரங்கம் மற்றும் நாடாளுமன்ற விவகாரங்கள் துறை அமைச்சர் திரு பிரல்ஹத் ஜோஷி மாநிலங்களவையில் எழுத்துப்பூர்வமாக அளித்த பதிலில் தெரிவித்துள்ளார்.
தகவல் மற்றும் ஒலிபரப்பு அமைச்சகம்
ஹிமாச்சலப்பிரதேசத்தில், மக்களின் வீடுகளுக்கே சென்று மருத்துவ சேவை வழங்கும், ‘நாடாளுமன்ற உறுப்பினரின் நடமாடும் சேவை‘ திட்டம் நான்கு ஆண்டுகளை நிறைவு செய்துள்ளது : அனுராக் தாக்கூர்
நாடாளுமன்ற உறுப்பினர் நடமாடும் மருத்துவ சேவை மருத்துவமனை, ஏராளமான மருத்துவ முகாம்களை வெற்றிகரமாக நடத்தி, முழுமையான சாதனைகளைப் படைத்திருப்பதாகவும், இதற்காக மருத்துவமனை குழுவினரைப் பாராட்டுவதாகவும், மத்திய தகவல்&ஒலிபரப்பு மற்றும் விளையாட்டு &இளைஞர் நலத்துறை அமைச்சர் திரு.அனுராக் சிங் தாக்கூர் தெரிவித்துள்ளார்.
அரசியல் சாசன சிற்பி ‘பாபா சாஹேப் பீம் ராவ் அம்பேத்கர்‘, ஏழைகளின் நலனுக்காக அயராது பாடுபட்டவர் என திரு.அனுராக் தாக்கூர் தெரிவித்துள்ளார். அவரிடமிருந்து பெற்ற உத்வேகம் காரணமாக, தமது நாடாளுமன்ற தொகுதியில், பிரயாஸ் என்ற தொண்டு நிறுவனத்தின் ஒத்துழைப்புடன், 14 ஏப்ரல் 2018 அன்று, நாடாளுமன்ற உறுப்பினர் நடமாடும் மருத்துவ சேவைத் திட்டத்தை நான் தொடங்கினேன். ஒவ்வொரு குடிமகனுக்கும் மேம்பட்ட சுகாதார வசதிகள் கிடைப்பது அடிப்படைத் தேவை என்றாலும், சுகாதார மையங்கள் அல்லது மருத்துவர்கள் பற்றாக்குறையால், பல நேரங்களில், தொலைதூரங்களில் வசிக்கும் மக்களுக்கு சிறந்த மருத்துவ சேவைகள் கிடைப்பதில்லை. அதுபோன்ற சூழலில், நடமாடும் மருத்துவ சேவைகள், மக்களுக்கு பேருதவியாக அமைகின்றன. நாடாளுமன்ற உறுப்பினரின் நடமாடும் மருத்துவ சேவைகள், கடந்த ஆண்டுகளாக, மக்களின் முகத்தில் மலர்ச்சியை ஏற்படுத்தியிருப்பது மிகுந்த மகிழ்ச்சிக்குரியது. நான்கே ஆண்டுகளில், 6,22,354 கிலோமீட்டர் தொலைவுக்குப் பயணம் செய்து, 7,15,132 மக்களுக்கு, அவர்களது வீடுகளுக்கே சென்று, இலவச பரிசோதனை, ஆலோசனை மற்றும் சிகிச்சை அளிக்கப்பட்டிருப்பது பெரும் சாதனை என்பதோடு, இந்த சாதனையைப் படைத்த ஒட்டுமொத்த மருத்துமனை குழுவினருக்கும் எனது பாராட்டுக்கள்“ என்றும் அவர் கூறியுள்ளார்.
2018-ல் 3 வாகனங்களை மட்டும் கொண்டு தொடங்கப்பட்ட இந்த நடமாடும் மருத்துவமனை, தற்போது 32 வாகனங்களுடன் இயங்கி வருகிறது. தற்போது 7 மாவட்டங்கள், 23 சட்டப்பேரவைத் தொகுதிகள், 1,350-க்கும் மேற்பட்ட பஞ்சாயத்துகள் மற்றும் 6,400-க்கும் மேற்பட்ட கிராமங்கள், இந்தத் திட்டத்தால் பயன் அடைந்துள்ளன. நடமாடும் மருத்துவமனைகளில் பணியாற்றும் மருத்துவர்கள், செவிலியர்கள், ஓட்டுனர்கள் , அதிநவீன மருத்துவ உபகரணங்களுடன் பணியில் ஈடுபடுத்தப்பட்டுள்ளனர். ஒரு வாகனத்தில், ரத்தப் பரிசோதனைக்கூடம் மற்றும் நோய் கண்டறியும் மையம் ஆகியவை உள்ளன. இங்கு, ரத்தத்தில் கலந்துள்ள கொழுப்பிள் அளவைக் கண்டறியும் சோதனை, சர்க்கரை அளவு, மஞ்சள் காமாலை போன்ற பரிசோதனை வசதிகள் மற்றும் அவற்றுக்கான மருந்துகளும் உள்ளன.
கொரோனா பெருந்தொற்று காலத்திலும், தடையின்றி சேவையாற்றி, 7 லட்சத்திற்கும் மேற்பட்டோருக்கு பயனளித்துள்ளதாகவுத் திரு.அனுராக் தாக்கூர் தெரிவித்துள்ளார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://www.pib.gov.in/PressReleasePage.aspx?PRID=1817327
நிதி அமைச்சகம்
ராஜஸ்தானின் பொது நிதி மேலாண்மை திட்டத்தை வலுப்படுத்துவதற்காக, உலக வங்கியுடன் 21.7 மில்லியன் டாலர் கடனுதவிக்கான ஒப்பந்தத்தில் இந்தியா கையெழுத்திட்டுள்ளது
ராஜஸ்தானின் பொது நிதி மேலாண்மை திட்டத்தை வலுப்படுத்துவதற்காக, மறுகட்டுமானம் மற்றும் வளர்ச்சிக்கான சர்வதேச வங்கியின் 21.7 மில்லியன் டாலர் கடனுதவி பெறுவதற்கான ஒப்பந்த்த்தில் உலக வங்கியுடன் இந்தியா புதுதில்லியில் இன்று  கையெழுத்திட்டுள்ளது.
31 மில்லியன் டாலர் மதிப்பீட்டிலான இந்தத் திட்டத்தில், 21.7 மில்லியன் டாலர் தொகையை உலக வங்கி கடனாக வழங்கும். எஞ்சிய தொகை, மாநில அரசின் நிதிநிலை அறிக்கைக்கு அப்பாற்பட்டு செலவிடப்படும். இந்த திட்டம் 5 ஆண்டுகளில் செயல்படுத்தப்படும்.
கூடுதல் விவரங்களுக்கு www.pib.nic.in என்ற வலைதளத்தைப் பார்க்கவும்.
----
(Visitor Counter : 66
பாதுகாப்பு அமைச்சகம்
அந்தமான் நிக்கோபார் தீவுகளுக்கு பயணம் மேற்கொண்டுள்ள பாதுகாப்பு துறை அமைச்சர், நாட்டின் தென்கோடி முனையான இந்திரா முனையை பார்வையிட்டார்
அந்தமான் நிக்கோபார் தீவுகளுக்கு இரண்டு நாள் பயணம் மேற்கொண்டுள்ள பாதுகாப்பு துறை அமைச்சர் திரு ராஜ்நாத் சிங், இன்று நாட்டின் தென்கோடி முனையான இந்திரா முனைக்கு விஜயம் செய்தார். அவருடன் அந்தமான் மற்றும் நிக்கோபார் கமாண்டர்-இன்-சீஃப் லெப்டினன்ட் ஜெனரல் அஜய் சிங் சென்றிருந்தார். பாதுகாப்புத் தயார் நிலையை ஆய்வு செய்த அமைச்சர், பிராந்தியத்தில் தேசிய நலன்களைத் தொடர்ந்து பாதுகாக்க துருப்புக்களை அறிவுறுத்தினார்.
இந்திரா முனை கிரேட் கால்வாயில் உள்ளது. இது சர்வதேச போக்குவரத்திற்கான ஒரு முக்கிய கப்பல் பாதையாகும். ஆயுதப் படைகளின் வலுவான இருப்பு, பிராந்தியத்தில் நிகர பாதுகாப்பு வழங்குநராக இருக்கும் அதன் பொறுப்பை சிறப்பாகச் செய்வதற்கு இந்தியாவைத் தயார்படுத்துகிறது.
கார் நிக்கோபார் தீவு மற்றும் கேம்ப்பெல் விரிகுடாவுக்கு சென்ற அவர், அங்குள்ள நிலைமைகளைக் கேட்டறிந்தார். அங்குள்ள கூட்டுப் படைகளுடன் அவர் உரையாடினார், ஒப்பிடமுடியாத துணிச்சலுடனும், அர்ப்பணிப்புடனும் நாட்டிற்கு சேவை செய்ததற்காக அவர்களைப் பாராட்டினார். ஐஎன்எஸ் பாஸுக்கு சென்ற அவர், கடற்படையினருடன் கலந்துரையாடினார்.
ஜனவரி 2019க்குப் பிறகு இந்திரா முனைக்கு பாதுகாப்பு அமைச்சர் சென்றிருப்பது முதல் முறையாகும். இந்த தொலைதூர தீவுகள் இந்தோ-பசிபிக் பகுதிக்கு அருகில் இருப்பதால், அமைச்சரின் வருகை துருப்புக்களுக்கு ஊக்கமளித்தது.
ஆயுஷ்
ஜாம்நகரில் பாரம்பரிய மருந்துகளுக்கான உலக சுகாதார அமைப்பின் உலகளாவிய மையத்தைப் பிரதமர் நாளை தொடங்கி வைப்பார்
குஜராத் மாநிலம் ஜாம்நகரில் உலகிலேயே இந்த வகையில் முதலாவதாக பாரம்பரிய மருந்துகளுக்கான உலக சுகாதார அமைப்பின் உலகளாவிய மையம் 2022 ஏப்ரல் 19 அன்று தொடங்கப்பட உள்ளது. இது குறித்து மத்திய ஆயுஷ் அமைச்சகமும், குஜராத் அரசும் ராஜ்கோட்டில் செய்தியாளர் சந்திப்புக்கு இன்று ஏற்பாடு செய்திருந்தன. இந்த மையத்தின் பூமி பூஜை நிகழ்ச்சியுடன் உலகளாவிய ஆயுஷ் முதலீடு மற்றும் புதிய கண்டுபிடிப்பு உச்சிமாநாடும் நடத்தப்பட உள்ளது.
இந்த நிகழ்வுகளில் மாண்புமிகு பிரதமர் திரு.நரேந்திர மோடி, மொரீஷியஸ் பிரதமர் திரு.பிரவீந்த் ஜூகன்நாத், உலக சுகாதார அமைப்பின் தலைமை இயக்குனர் டாக்டர் டெட்ராஸ் கெப்ரியேசஸ் ஆகியோர் கலந்து கொள்வார்கள்.
ஜாம்நகர் அடித்தள அமைப்பாக செயல்படும் இந்தப் புதிய மையம் உலகத்திற்கு பயன்படுவதை நோக்கமாக கொண்டது. உலகளாவிய சுகாதாரத்திற்கு பாரம்பரிய மருந்துகளின் பங்களிப்பை அதிகப்படுத்துவதற்கு ஆதாரம் மற்றும் கற்றல்; தரவுகள் மற்றும் பகுப்பாய்வு; நீடித்தத் தன்மை மற்றும் சமநிலை; புதிய கண்டுபிடிப்பு மற்றும் தொழில்நுட்பம் என்ற 4 முக்கியமான உத்திகளில் இந்த மையம் கவனம் செலுத்தும்.
உலகளாவிய ஆயுஷ் முதலீடு மற்றும் புதிய கண்டுபிடிப்பு குறித்த உச்சிமாநாடு காந்திநகரில் ஏப்ரல் 20 முதல் 22 வரை நடைபெறும். இந்த உச்சிமாநாடு பாரம்பரிய மருந்துத் துறையில் முதலீடுகளை அதிகரிப்பதையும், புதிய கண்டுபிடிப்புகளைக் காட்சிப்படுத்துவதையும் நோக்கமாகக் கொண்டிருக்கும்.
நடைபெறஉள்ள நிகழ்வுகள் குறித்து கருத்து தெரிவித்த மத்திய ஆயுஷ் அமைச்சர் திரு.சர்பானந்த சோனாவால், இந்தியாவின் ஆயுஷ் தொழில் துறைக்கு ஒரு மைல்கல்லாக இந்த நிகழ்வுகள் இருக்கும் என்றார். காந்தி நகரில் நடைபெற உள்ள உச்சி மாநாடு ஆயுர்வேதம் மற்றும் மூலிகை பொருட்களுக்கான உலகளாவிய சந்தையை இந்தியாவுக்கு உருவாக்கித் தரும் வாய்ப்பாக இருக்கும் என்று அவர் குறிப்பிட்டார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1817786
சுகாதாரம் மற்றும் குடும்ப நலத்துறை அமைச்சகம்
கொவிட் தடுப்பூசி போட்டுக்கொள்ள தயக்கம் மற்றும் தவறான தகவல் பிரச்னையை தீர்க்க, போஸ்டர் பிரசாரத்தை தொடங்கி வைத்தார் டாக்டர் ஹர்ஷ்வர்தன்
கொவிட் தடுப்பூசி போட்டுக்கொள்ள தயக்கம் மற்றும் தவறான தகவல் பிரச்னையை தீர்க்க, போஸ்டர்கள் மூலமான தகவல், கல்வி  பிரசாரத்தை டாக்டர் ஹர்ஷ்வர்தன் தொடங்கி வைத்தார். அப்போது, மத்திய சுகாதாரத்துறை இணையமைச்சர் திரு அஸ்வின் குமார் சவுபே, நிதி ஆயோக் சுதகாதாரத்துறை உறுப்பினர் டாக்டர் வி.கே.பால் ஆகியோர் உடன் இருந்தனர்.
2021 ஜனவரி 21ம் தேதி, காலை 7 மணி வரை, 8 லட்சத்துக்கும் மேற்பட்ட சுகாதார பணியாளர்களுக்கு கொவிட் தடுப்பூசி போடப்பட்டுள்ளது.
நோயை ஒழிப்பதில், தடுப்பூசியின் பங்கு குறித்து விவரித்த மத்திய சுகாதாரத்துறை அமைச்சர் டாக்டர் ஹர்ஷ்வர்தன் கூறியதாவது:
போலியோ மற்றும் பெரியம்மை போன்றவற்றை மிகப் பெரியளவிலான தடுப்பூசி திட்டம் மூலம்தான் ஒழிக்க முடிந்தது. தடுப்பூசி ஒரு முறை போட்டுக் கொண்டால், அந்த நபர் நோய் பாதிப்பில் இருந்து தப்புவதோடு, அவரால் மற்றவருக்கு பரவாது. இது சமூக பலனை அளிக்கும். இதனால் தான், 12 நோய்களுக்கு எதிரான இந்திரதனுஷ் தடுப்பூசி திட்டம் பெண்கள் மற்றும் குழந்தைகளுக்கு மேற்கொள்ளப்பட்டது. இதேபோல், கொவிட் தடுப்பூசியும், நோய் பரவலை கட்டுப்படுத்தி அதை ஒழிக்கும்.
தடுப்பூசி பற்றிய தவறான பொய் பிரசாரத்துக்கு மக்கள் முற்றுப்புள்ளி வைக்க வேண்டும். சுகாதாரத்துறை அமைச்சகம், பத்திரிகை தகவல் அலுவலகம், தகவல் மற்றும் ஒலிபரப்பு அமைச்சகம், மை கவ் இணையளம் போன்றவற்றிலிருந்து சரியான மற்றும் நம்பகமான தகவல்களை மக்கள் பெற வேண்டும்.
உண்மை சக்தி வாய்ந்தது மற்றும் மேலோங்கி நிற்கும். அதனால் தடுப்பூசி பற்றிய இந்த தகவல், கல்வி மற்றும் தொடர்பு போஸ்டர்களை, ஒவ்வொருவரும் பகிர வேண்டும். அப்போதுதான் உண்மை பலரை சென்றடையும்.
அனைத்து பிரபல மருத்துவமனைகளின் மருத்துவர்களும், தடுப்பூசி போட்டுக் கொண்டு இந்த பணியை பாராட்டியுள்ளனர். அரசியல் நோக்கத்துக்காக, சிலர் மட்டும் தடுப்பூசி பற்றி வதந்திகளை பரப்பி, மக்களின் ஒரு பிரிவினர் இடையே தயக்கத்தை ஏற்படுத்துகின்றனர்.
உலக நாடுகள் இந்த தடுப்பூசிகளை நம்பிடம் கேட்டுக் கொண்டிருக்கின்றன. ஆனால், நம்மில் சிலர், குறுகிய அரசியல் நோக்கத்துக்காக தவறான தகவலை பரப்புகின்றனர். அரசு மற்றும் தனியார் மருத்துவர்கள் மற்றும் இதர மருத்துவ பணியாளர்கள், இந்த கொவிட் 19 தடுப்பூசியை போட்டுக் கொண்டு, எந்தவித பக்க விளைவுகளும் இல்லாமல் பணிக்கு திரும்பியுள்ளனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1690821
பிரதமர் அலுவலகம்
தமிழ்நாட்டின் புகழ்பெற்ற கலாச்சாரத்தில் ஒட்டுமொத்த தேசமும் பெருமை கொள்கிறது:பிரதமர்
தமிழ்நாட்டின் புகழ்பெற்ற கலாச்சாரத்தில் ஒட்டுமொத்த தேசமும் பெருமை கொள்கிறது என்று பிரதமர் திரு நரேந்திர மோடி கூறியுள்ளார். புதிய நாடாளுமன்றக் கட்டடத்தில் செங்கோல் ஒளிரும் என்று நடிகர் ரஜினிகாந்த் வெளியிட்டுள்ள ட்விட்டருக்கு அவர் பதில் அளித்துள்ளார்.
பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“தமிழ்நாட்டின் புகழ்பெற்ற கலாச்சாரத்தில் ஒட்டுமொத்த தேசமும் பெருமை கொள்கிறது. புதிய நாடாளுமன்றக் கட்டிடத்தில் இந்த தலைசிறந்த மாநிலத்தின் கலாச்சாரம் பெருமைக்குரிய இடத்தைப் பெறுவது உண்மையிலேயே மகிழ்ச்சி அளிக்கிறது”.
பாதுகாப்பு அமைச்சகம்
வங்கதேச ராணுவத் தலைமை தளபதி மூன்று நாள் பயணமாக வருகை
வங்கதேச ராணுவத் தலைமை தளபதி எஸ் எம் ஷஃபியுதின் அகமது மூன்று நாள் பயணமாக இந்தியாவிற்கு வருகை தந்துள்ளார். இன்று முதல் 29 ஆம் தேதி வரையிலான இந்தப் பயணத்தின் போது இந்திய ராணுவ அதிகாரிகளை சந்தித்து இந்தியா - வங்கதேசம் இடையேயான ராணுவ உறவுகளை மேம்படுத்துவது குறித்து ஆலோசனை நடத்துகிறார். புதுதில்லியில் உள்ள தேசிய போர் நினைவிடத்தில் அஞ்சலி செலுத்தினார். இதைத் தொடர்ந்து இந்திய ராணுவத் தளபதி மனோஜ் பாண்டேவை சந்தித்து பேசினார். இந்த சந்திப்பின் போது பயிற்சி, தீவிரவாத தடுப்பு நடவடிக்கைகளில் ஒத்துழைப்பு மற்றும் ஒட்டுமொத்த இருதரப்பு ஒத்துழைப்பு குறித்து விவாதிக்கப்பட்டது.
இந்திய ராணுவத்தின் அதிகாரிகள் அனில்சவுகான், ஆர் ஹரி குமார், கடற்படையின் பணியாளர்கள் பிரிவு தலைவர் ஏர் மார்ஷல் ஏ பி சிங், துணைத்தலைவர் உள்ளிட்டோரையும் எஸ் எம் ஷஃபியுதின் அகமது சந்தித்து பேசினார். அவருக்கு இந்தியாவில் உள்நாட்டிலேயே தயாரிக்கப்படும் பாதுகாப்பு உபகரணங்கள் குறித்து எடுத்துரைக்கப்பட்டது.
வரும் 29 ஆம் தேதி சென்னையில் உள்ள ராணுவப் பயிற்சி அகாடமியில் நடைபெற உள்ள பயிற்சி நிறைவு அணிவகுப்பை பார்வையிடுவதுடன், பயிற்சி முடித்துச் செல்லும் அதிகாரிகளுடன் கலந்துரையாட உள்ளார்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்
தேசிய தடுப்பூசி திட்டத்தின் கீழ், இதுவரை 70.75 கோடி கொவிட் தடுப்பூசிகள் செலுத்தப்பட்டுள்ளன.
கடந்த 24 மணி நேரத்தில் 37,875 பேருக்கு புதிதாக பாதிப்பு ஏற்பட்டுள்ளது.
கொவிட் சிகிச்சை பெறுபவர்கள் மொத்த பாதிப்பில் 1.18 சதவீதம்.
இந்தியாவில் கொவிட் சிகிச்சை பெறுபவர்களின் மொத்த எண்ணிக்கை 3,91,256
குணடைந்தோர் வீதம் தற்போது 97.48 சதவீதமாக உள்ளது.
கடந்த 24 மணி நேரத்தில் 39,114 பேர் குணமடைந்துள்ளதால், குணமடைந்தவர்களின் மொத்த எண்ணிக்கை 3,22,64,051 ஆக அதிகரித்துள்ளது.
வாராந்திர தொற்று உறுதி விழுக்காடு  75 நாட்களாக 3%க்கும் குறைவாக உள்ளது.
தினசரி கொவிட் பாதிப்பு 2.16 சதவீதமாக, 9 நாட்களாக 3%க்கும் குறைவாக உள்ளது.
இதுவரை மேற்கொள்ளப்பட்ட மொத்த பரிசோதனைகள் 53.49 கோடி.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1753030
இளைஞர் நலன் மற்றும் விளையாட்டு அமைச்சகம்
தேசிய மல்யுத்த சாம்பியன்ஷிப் போட்டிகளில், கொவிட் விதிமுறைகள் மீறப்பட்டது குறித்து அறிக்கை கேட்டுள்ளது இந்திய விளையாட்டு ஆணையம்
தேசிய மல்யுத்த சாம்பியன்ஷிப் போட்டிகளில், கொவிட் விதிமுறைகள் மீறப்பட்டது குறித்து அறிக்கை தாக்கல் செய்யும்படி, இந்திய மல்யுத்த கூட்டமைப்பிடம் இந்திய விளையாட்டு ஆணையம் கேட்டுக் கொண்டுள்ளது.
தில்லி நொய்டா விளையாட்டு அரங்கில், கடந்த ஜனவரி 23ம் தேதி நடந்த தேசிய மல்யுத்த சாம்பியன்ஷிப் போட்டியில், கொவிட் தொடர்பான நெறிமுறைகள் பின்பற்றப்படவில்லை என ஊடகங்களில் செய்தி வெளியானது.
இது குறித்து இந்திய விளையாட்டு ஆணையத்தின் தலைமை இயக்குனர் சந்தீப் பிரதான் அளித்த பேட்டியில் கூறியதாவது:
இந்த விவகாரத்தை தேசிய மல்யுத்த கூட்டமைப்பிடம் எடுத்துச் சென்றுள்ளோம். கொவிட் தொடர்பான நெறிமுறைகள் கடுமையாக பின்பற்ற வேண்டும் என நாங்கள் வலியுறுத்தினோம். இது குறித்து திங்கள் கிழமைக்குள் அறிக்கை தாக்கல் செய்யும்படியும் கூட்டமைப்பிடம் நாங்கள் கேட்டுள்ளோம். கொவிட் நெறிமுறைகளை பின்பற்றுவதாக கூட்டமைப்பு உறுதி அளித்துள்ளது.
விளையாட்டு வீரர்களின் பாதுகாப்பை உறுதி செய்ய, கொவிட் நெறிமுறைகளை தேசிய விளையாட்டு கூட்டமைப்புகள், கடுமையாக பின்பற்ற அறிவுறுத்தும்படி இந்திய ஒலிம்பிக் சங்கத்தை, இந்திய விளையாட்டு ஆணையம் கேட்டுக்கொண்டுள்ளது.
இவ்வாறு சந்தீப் பிரதான் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1691827
எரிசக்தி அமைச்சகம்
சிக்கிம் மாநிலத்தில் உள்ள என்எச்பிசி நிறுவனத்தின் டீஸ்டா-V மின் நிலையத்துக்கு சர்வதேச விருது
சிக்கிம் மாநிலத்தில் உள்ள தேசிய நீர்மின்சக்தி நிறுவனத்தின்  510 மெகா வாட் டீஸ்டா-V மின் நிலையத்துக்கு, லண்டனில் உள்ள சர்வதேச நீர் மின்சக்தி அமைப்பின் , கவுரமிக்க ‘ப்ளூ ப்ளானட் பரிசு’ கிடைத்துள்ளது. இந்த ஐஎச்ஏ அமைப்பு, 120 நாடுகளில் செயல்படுகிறது.
இந்த மின்நிலையம் என்எச்பிசி நிறுவனத்துக்கு சொந்தமானது. நேற்று நடந்த உலக நீர்மின்சக்தி மாநாடு 2021-ல் இந்த விருது அறிவிக்கப்பட்டது.
மேலும் விவரங்களுக்கு:
https://pib.gov.in/PressReleasePage.aspx?PRID=1757522